钦定古今图书集成/明伦汇编/皇极典/第281卷 > 后赵一〈石勒 石弘〉
## 钦定古今图书集成/明伦汇编/皇极典/第281卷 > 后赵一〈石勒 石弘〉

《晋书石勒载记》：勒字世龙，初名㔨，上党武乡羯人也。
其先匈奴别部羌渠之胄。祖耶奕于，父周曷朱，一名
乞翼加，并为部落小率。勒生时赤光满室，白气自天
属于中庭，见者咸异之。年十四，随邑人行贩洛阳，倚
啸上东门。王衍见而异之，顾谓左右曰：“向者此儿，吾
观其声视有奇志，恐将为天下之患。”驰道收之，会勒
已去。长而壮健，有胆力，雄武好骑射。曷朱性凶麤，不
为诸部所附，每使勒代己督摄，部内爱信之。所居武
乡北原山下，草木皆有铁骑之象。家园中生人参，花
叶甚茂，悉成人状，父老及相者皆曰：“此人状貌奇异，
志度非常，其终不可量也！”劝邑人厚遇之，时多嗤笑。
唯邬人郭敬阳、曲甯驱以为信然，并加资赡。勒亦感
其恩，为之力耕，每闻鞞铎之音，归以告其母。母曰：“作
劳耳鸣，非不祥也。”大安中，并州饥乱，勒与诸部人亡
散，乃自雁门还依甯驱。北泽都尉刘监欲缚卖之，驱
匿之获免。勒于是潜诣纳降都尉李川，路逢郭敬，泣
拜言饥寒。敬对之流涕，以带货鬻食之，并给以衣服。
勒谓敬曰：“今日大饿，不可守穷，诸部饥甚，宜诱将冀
州就谷，因执卖之，可以两济。”敬深然之。会建威将军
阎粹说并州刺史东瀛公腾，执诸部于山东，卖充军
实。腾使将军郭阳、张隆掳诸部将诣冀州，两人一枷
勒，时年二十馀，亦在其中，数为隆所殴辱。敬先以勒
属郭阳及兄子时，阳，敬族兄也，是以阳时每为解请，
道路饥病，赖阳时而济。既而卖与荏平人师懽为奴。
有一老父谓勒曰：“君鱼龙发际上，四道已成，当贵为
人主。甲戌之岁，王彭祖可图。”勒曰：“若如公言，弗敢忘
德。”忽然不见。每耕作于野，常闻鼓角之声。勒以告诸
奴，诸奴亦闻之，因曰：“吾幼来在家，恒闻如是。”诸奴归
以告懽，懽亦奇其状貌而免之。懽家邻于马牧与牧
率魏郡汲桑往来。勒以能相马，自托于桑，尝佣于武
安，临水为游军所囚。会有群鹿傍过，军人竞逐之，勒
乃获免。俄而又见一父老谓勒曰：“向群鹿者我也。君
应为中州主，故相救尔。”勒拜而受命。遂招集王阳、夔
安、支雄、冀保、吴豫、刘膺、桃豹、逯明等八骑为群盗。后
郭敖、刘征、刘宝、张曀仆、呼延莫、郭黑略、张越、孔豚、赵
鹿、支屈六等又赴之，号为“十八骑”，复东如赤龙、《𫘧骥》
诸苑中，乘苑马，远掠缯宝，以赂汲桑。及成都王颖败
乘舆于荡阴，逼帝如邺宫。王浚以颖陵辱天子，使鲜
卑击之。颖惧，挟惠帝南奔洛阳。帝复为张方所逼，迁
于长安。关东所在兵起，皆以诛颖为名。河间王颙惧
东师之盛，欲辑怀东夏，乃奏议废颖。是岁，刘元海称
汉王于黎亭，颖故将阳平人公师藩等自称将军，起
兵赵、魏，众至数万。勒与汲桑帅牧人乘苑马数百骑
以赴之。桑始命勒以“石”为姓，勒为名焉。藩拜勒为前
队督，从攻平昌公模于邺。模使将军冯嵩逆战，败之。
藩济自白马而南，濮阳太守苟晞讨藩，斩之。勒与桑
亡潜苑中。桑以勒为伏夜牙门，帅牧人劫掠郡县系
囚，又招山泽亡命多附勒，勒率以应之。桑乃自号大
将军，称为成都王颖，诛东海王越、东瀛公腾为名。桑
以勒为前驱，屡有战功，署为扫卤将军、忠明亭侯。桑
进军攻邺，以勒为前锋都督，大败腾将冯嵩，因长驱
入邺，遂害腾，杀万馀人，掠妇女珍宝而去，济自延津，
南击兖州。越大惧，使苟晞、王赞等讨之。桑勒攻幽州
刺史石鲜于乐陵，鲜死之。乞活田禋帅众五万救鲜，
勒逆战，败禋，与晞等相持于平原、阳平间数月，大小
三十馀战，互有胜负。越惧，次于官渡，为晞声援。桑勒
为晞所败，死者万馀人，乃收馀众，将奔刘元海。冀州
刺史丁绍要之于赤桥，又大败之。桑奔马牧，勒奔乐
平，王师斩桑于平原。时诸部大张㔨督、冯突莫等拥
众数千，壁于上党，勒往从之，深为所昵，因说㔨督曰：
“刘单于举兵诛晋，部大距而不从，岂能独立乎？”曰：“不
能。”勒曰：“如其不能者，兵马当有所属。今部落皆已被
单于赏募，往往聚议欲叛部大而归单于矣，宜早为
之计。”㔨督等素无智略，惧部众之贰己也，乃潜随勒
单骑归元海。元海署㔨督为亲汉王，莫突为都督部
大，以勒为辅汉将军、平晋王以统之。勒于是命㔨督
为兄，赐姓石氏，名之曰会，言其遇己也。乌丸张伏利
度亦有众二千，壁于乐平，元海屡招而不能致。勒伪获罪于元海，因奔伏利度。伏利度大悦，结为兄弟，使
勒率诸部寇掠，所向无前，诸部畏服。勒知众心之附
己也，乃因会执伏利度，告诸部曰：“今起大事，我与伏
利度孰堪为主？”诸部咸以推勒。勒于是释伏利度，率
其部众归元海。元海加勒督山东征讨诸军事，以伏
利度众配之。元海使刘聪攻壶关，命勒率所统七千
为前锋都督。刘琨遣护军黄秀等救壶关，勒败秀于
白田，秀死之，勒遂陷壶关。元海命勒与刘零、阎罴等
七将率众三万寇魏郡、顿丘诸垒壁，多陷之，假垒主、
将军、都尉，简强壮五万为军士，老弱安堵如故，军无
私掠，百姓怀之。及元海僭号，遣使授勒持节、平东大
将军、校尉、都督、王如故。勒并军寇邺，邺溃，和郁奔于
卫国，执魏郡太守王粹于三台。进攻赵郡，害冀州西
部都尉冯冲；攻乞活赦亭、田禋于中丘，皆杀之。元海
授勒安东大将军、开府，置左右长史、司马、从事中郎。
进军攻钜鹿、常山，害二郡守将，陷冀州郡县，堡壁百
馀，众至十馀万，其衣冠人物集为“君子营。”乃引张宾
为谋主，始署军功曹，以刁膺、张敬为股肱，夔安、孔苌
为爪牙，支雄呼延莫至、杨桃豹、逯明、吴豫等为将率。
使其将张斯率骑诣并州山北诸郡县，说诸部落，晓
以安危。诸部惧勒威名，多有附者。进军常山，分遣诸
将攻中山、博陵、高阳诸县，降之者数万人。王浚使其
将祁弘帅鲜卑没务尘等十馀万骑讨勒，大败勒于
飞龙山，死者万馀。勒退屯黎阳，分命诸将攻诸未下
及叛者降三十馀壁，置守宰以抚之，进寇信都，害冀
州刺史王斌。于是车骑将军王堪、北中郎将裴宪自
洛阳率众讨勒。勒烧营并粮，回军距之，次于黄牛垒。
魏郡太守刘矩以郡附于勒，勒使矩统其垒众，为中
军左翼。勒至𥟖阳，裴宪弃其军，奔于淮南，王堪退堡
仓垣。元海授勒镇东大将军，封汲郡公，持节、都督、王
如故。勒固让公不受。与阎罴攻曙圈、苑市二垒，陷之，
罴中流矢死。勒并统其众，潜自石桥济河，攻陷白马
坑男女三千馀口。东袭鄄城，害兖州刺史袁孚。因攻
仓垣，陷之，遂害堪。渡河攻广宗、清河、平原、阳平诸县，
降勒者九万馀口。复南济河，荥阳太守裴纯奔于建
业。时刘聪攻河内，勒率骑会之，攻冠军将军梁巨于
武德，怀帝遣兵救之。勒留诸将守武德，与王桑逆巨
于长陵。巨请降，勒弗许，巨逾城而遁，军人执之。勒驰
如武德，坑降卒万馀，数梁巨罪而害之。王师退还，河
北诸堡壁大震，皆请降，送任于勒。及元海死，刘聪授
勒征东大将军、并州刺史、汲郡“公，持节、开府、都督、校
尉、王如故。”勒固辞将军，乃止。刘粲率众四万寇洛阳，
勒留辎重于重门，率骑二万会粲于太阳，大败王师
于渑池，遂至洛川。粲出轘辕，勒至成皋关，围陈留太
守王赞于仓垣，为赞所败，退屯文石津，将北攻王浚。
会浚将王甲始率辽西鲜卑万馀骑败赵固于津北，
勒乃烧船弃营，引军向柏门，迎重门辎重，至于石门，
济河攻襄城太守崔旷于繁昌，害之。先是，雍州流人
王如、侯脱、严嶷等起兵江、淮间，闻勒之来也，惧，遣众
一万屯襄城以距勒，击败之，尽俘其众。勒至南阳，屯
于宛北山。如惧勒之攻襄也，使送珍宝车马犒师，结
为兄弟，勒纳之。如与侯脱不平，说勒攻脱。勒夜令三
军，鸡鸣而驾，晨压苑门，攻之，旬有二日而克。严嶷率
众救脱，至则无及，遂降于勒。勒斩脱，囚嶷送于平阳，
尽并其众，军势弥盛。勒南寇襄阳，攻陷江西垒壁三
十馀所，留刁膺守襄阳，躬率精骑三万还攻王如，惮
如之盛，遂趣襄城。如知之，遣弟璃率骑二万五千，诈
言犒军，实欲袭勒。勒迎击，灭之，复屯“江西。盖欲有雄
据江汉之志也。”张宾以为不可，劝勒北还，弗从。以宾
为参军都尉，领记室，位次司马，专居中总事。元帝虑
勒南寇，使王导率众讨勒。勒军粮不接，死疫大半，纳
张宾之策，乃焚辎重，裹粮卷甲，渡沔寇江夏，太守杨
岠弃郡而走。北寇新蔡，害新蔡王确于南顿。朗陵公
何袭、广陵公陈轸、上党太守羊综、广平太守邵肇等
率众降于勒。勒进陷许昌，害平东将军王康。先是东
海王越率洛阳之众二十馀万讨勒，越薨于军，众推
太尉王衍为主，率众东下。勒轻骑追及之。衍遣将军
钱端与勒战，为勒所败，端死之，衍军大溃。勒分骑围
而射之，相登如山，无一免者。于是执衍及襄阳王范、
任城王跻、西河王喜、梁王禧、齐王韶、吏部尚书刘望、
豫州刺史刘乔、太傅长史庾敳等坐之于幕下，问以
晋故。衍、跻等惧死，多自陈说，惟范神色俨然，意气自
若，顾呵之曰：“今日之事，何复纷纭！”勒甚奇之。勒于是
引诸王公卿士于外害之，死者甚众。勒重衍清辩，奇
范神气，不能加之兵刃，夜使人排墙填杀之。左卫何
伦、右卫李恽闻越薨，奉越妃裴氏及越世子毗出自
洛阳。勒逆毗于洧仓，军复大溃，执毗及诸王公卿士
皆害之，死者甚众。因率精骑三万入自成皋关。会刘
曜、王弥寇洛阳，洛阳既陷，勒归攻弥，曜遂出轘辕，屯
于许昌。刘聪署勒征东大将军，勒固辞不受。先是，平
阳人李洪有众数千，垒于舞阳。苟晞假洪雍州刺史勒进寇穀阳，害冠军将军王兹，破王赞于阳夏，获赞，
以为从事中郎。袭破大将军苟晞于蒙城，执晞，署为
左司马。刘聪授勒征东大将军、幽州牧，固辞将军，不
受。先是，王弥纳刘暾之说，将先诛勒，东王青州，使暾
征其将曹嶷于齐。勒游骑获暾，得弥所与嶷书，勒杀
之，密有图弥之计矣。会弥将徐邈辄引部兵去弥，弥
渐削弱。及勒之获苟晞也，弥恶之，伪卑辞，使谓勒曰：
“公获苟晞而赦之，何其神也！使晞为公左，弥为公右，
天下不足定。”勒谓张宾曰：“王弥位重言卑，恐其遂成
前狗意也。”宾曰：“观王公有青州之心，桑梓本邦，固人
情之所乐，明公独无并州之思乎？王公迟回未发者，
惧明公踵其后，已有规明公之志，但未获便尔。今不
图之，恐曹嶷复至，共为羽翼，后虽欲悔，何所及邪！徐
邈既去，军势稍弱，观其控御之怀犹盛，可诱而灭之。”
勒以为然。勒时与陈午相攻于蓬关，王弥亦与刘瑞
相持甚急，弥请救于勒，勒未之许。张宾进曰：“明公常
恐不得王公之便，今天以其便授我矣。陈午小竖，何
能为寇！王弥人杰，将为我害。”勒因回军击瑞，斩之。弥
大悦，谓勒深心推奉，无复疑也。勒引师攻陈午于肥
泽。午司马上党李头说勒曰：“公天生神武，当平定四
海，四海士庶皆仰属明公，望济于涂炭。有与公争天
下者，公不早图之，而反攻我曹流人，我曹乡党，终当
奉戴，何遽见逼乎！”勒心然之，诘朝引退，诡请王弥“䜩
于已吾弥。”长史张嵩谏弥勿就，恐有专诸孙峻之祸。
弥不从。既入，酒酣，勒手斩弥而并其众，启聪称弥叛
逆之状。聪署勒镇东大将军、督并幽二州诸军事、领
并州刺史、持节、征讨都督校尉、开府、幽州牧，公如故。
苟晞、王赞谋叛勒，勒害之，以将军左伏肃为前锋都
尉，攻掠豫州诸郡，临江而还，屯于葛陵，降诸裔楚，署
将军二千石以下，税其义谷，以供军士。初，勒被鬻平
原，与母王相失，至是，刘琨遣张儒送王于勒，遗勒《书》
曰：“将军发迹河朔，席卷兖、豫，饮马江、淮，折冲汉、沔，虽
自古名将，未足为谕，所以攻城而不有其人，略地而
不有其土，翕尔云合，忽复星散，将军岂知其然哉！存
亡决在得主，成败要在所附。得主则为义兵，附逆则
为贼众。义兵虽败而功业必成，贼众虽克而终归殄
灭。昔赤眉、黄巾，横逸宇宙，所以一旦败亡者，正以兵
出无名，聚而为乱。将军以天挺之质，威振宇内，择有
德而推崇，随时望而归之，勋义堂堂，长享遐贵。背聪
则祸除，向主则福至，采纳往诲，翻然改图，天下不足
定，螘寇不足扫。今相授侍中持节车骑大将军领护
匈奴中郎将襄城郡公，总内外之任，兼华戎之号，显
封大郡，以表殊能。将军其受之，副远近之望也。”今天
下大乱，当须雄才。遥闻将军攻城野战，合于机神，虽
不视兵书，暗与孙吴同契，所谓“生而知之者上，学而
知之者次，但得精骑五千。以将军之才，何向不摧？至
心实事，皆张儒所具。”勒报琨曰：“事功殊途，非腐儒所
闻。君当逞节本朝，吾自夷难为效。”遗琨名马珍宝，厚
宾其使，谢归以绝之。勒于葛陂缮室宇，课农造舟，将
寇建邺，会霖雨历三月不止，元帝使诸将率江南之
众，大集寿春，勒军中饥疫，死者大半，檄书朝夕继至，
勒会诸将计之。右长史刁膺谏勒先送款于帝，求扫
平河朔，待军退之后，徐更计之。勒愀然长啸。中坚夔
安劝勒就高避水，勒曰：“将军何其怯乎！”孔苌、支雄等
三十馀将进曰：“及吴军未集，苌等请各将三百步卒，
乘船三十馀道，夜登其城，斩吴将头，得其城，食其仓
米。今年要当破丹阳，定江南，尽生缚取司马家儿辈。”
勒笑曰：“是勇将之计也。”各赐铠马一匹。顾问张宾曰：
“于君计何如？”宾曰：“将军攻陷帝都，囚执天子，杀害王
侯，妻略妃主，擢将军之发，不足以数将军之罪，奈何
复还相臣奉乎？去年诛王弥之后，不宜于此营建。天
降霖雨，方数百里中，示将军不应留也。邺有三台之
固，西接平阳，四塞山河，有喉衿之势，宜北徙据之，伐
叛怀服。河朔既定，莫有处将军之右者。晋之保寿春，
惧将军之往击尔。今卒闻回军，必欣于敌去，未遑奇
兵掎击也。辎重迳从北道，大军向寿春，辎重既过，大
军徐回，何惧进退无地乎？”勒攘袂鼓髯曰：“宾之计是
也。”责刁膺曰：“君共相辅佐，当规成功业，如何便相劝
降？此计应斩。然相明性怯，所以宥君。”于是退膺为将
军，擢宾为右长史，加中垒将军，号曰右侯，发自葛陂。
遣石季龙率骑二千距寿春。会江南运船至，获布米
数十艘，将士争之不设备。晋伏兵大发，败季龙于巨
灵口，赴水死者五百馀人，奔退百里。及于勒军，军中
震扰，谓王师大至，勒阵以待之。晋惧有伏兵，退还寿
春。勒所过路次，皆坚壁清野，采掠无所获，军中大饥，
士众相食。行达东燕，闻汲郡向冰有众数千，壁于枋
头，勒将于棘津北渡，惧冰邀之。会诸将问计，张宾进
曰：“如闻冰船尽在渎中，未上枋内，可简壮勇者千人，
诡道潜渡，袭取其船，以济大军。大军既济，冰必可擒
也。”勒从之，使支雄、孔苌等从文石津缚筏潜渡，勒引
其众自酸枣向棘津。冰闻勒军至，始欲内其船，会雄等已渡，屯其垒门，下船三十馀艘以济其军。令主簿
鲜于丰挑战，设三伏以待之。冰怒，乃出军。将战而三
伏齐发，夹击攻之，又因其资，军遂丰振。长驱寇邺，攻
北中郎将刘演于三台。演部将临深、牟穆等率众数
万降于勒。时诸将佐议欲攻取三台以据之，张宾进
曰：“刘演众犹数千，三台险固，攻守未可卒下，舍之则
能自溃。王彭祖、刘越石大敌也，宜及其未有备，密规
进据罕城，广运粮储，西禀平阳，扫定并、蓟，桓文之业
可以济也。且今天下鼎沸，战争方始，游行羇旅，人无
定志，难以保万全制天下也。夫得地者昌，失地者亡。
邯郸、襄国，赵之旧都，依山凭险，形胜之国，可择此二
邑而都之。然后命将四出，授以奇略，推亡固存，兼弱
攻昧，则群凶可除，王业可图矣。”勒曰：“右侯之计是也。”
于是进据襄国。宾又言于勒曰：“今我都此，越石、彭祖
深所忌也。恐及吾城池未固，资储未广，送死于我。闻
广平诸县秋稼大成，可分遣诸将，收掠野谷，遣使平
阳陈宜镇此之意。”勒又然之，于是上表于刘聪，分命
诸将攻冀州郡县，垒壁率多降附，运粮以输勒。刘聪
署勒使持节、散骑常侍、都督冀幽并营四州杂裔征
讨诸军事、冀州牧，进封本国上党郡公，邑五万户，开
府、幽州牧、东裔校尉如故。广平游纶张豺拥众数万，
受王浚假署，保据苑乡。勒使夔安支雄等七将攻之，
破其外垒。浚遣督护王昌及鲜卑段就六眷、末柸匹
䃅等部众五万馀以讨勒。时城隍未修，乃于襄国筑
隔城重栅，设障以待之。就六眷屯于渚阳。勒分遣诸
将，连出挑战，频为就六眷所败。又闻其大造攻具，勒
顾谓其将佐曰：“今寇来转逼，彼众我寡，恐攻围不解，
外救不至，内粮罄绝，纵孙、吴重生，亦不能固也。吾将
简练将士，大阵于野以决之，何如？”诸将皆曰：“宜固守
以疲寇，彼师老自退，追而击之，蔑不克矣。”勒顾谓张
宾、孔苌曰：“君以为何如？”宾、苌俱曰：“闻就六眷克来月
上旬送死北城，其大众远来，战守连日，以我军势寡
弱，谓不敢出战，意必懈怠。今段氏种众之悍，末柸尤
最，其卒之精勇，悉在末柸所，可勿复出战，示之以弱。
速凿北垒为突门二十馀道，候贼列守未定，出其不
意，直冲末柸帐，敌必震惶，计不及设，所谓迅雷不及
掩耳。末柸之众既奔，馀自摧散，擒末柸之后，彭祖可
指辰而定。”勒笑而纳之，即以苌为攻战都督，造突门
于北城。鲜卑入屯北垒，勒候其阵未定，躬率将士鼓
噪于城上。会孔苌督诸突门伏兵，俱出击之，生擒末
柸、就六眷等，众遂奔散。苌乘胜追击，枕尸三十馀里，
获铠马五千匹。就六眷收其遗众，屯于渚阳，遣使求
和，送铠马金银，并以末柸三弟为质，而请末柸。诸将
并劝勒杀末柸以挫之。勒曰：“辽西，鲜卑健国也，与我
素无怨，仇为王浚所使耳。今杀一人，结怨一国，非计
也。放之必悦，不复为王浚用矣。”于是纳质。遣石季龙
盟就六眷于渚阳，结为兄弟。就六眷等引还，使参军
阎综献捷于刘聪。于是游纶、张豺请降称藩，勒将袭
幽州，务养将士，权宜许之，皆就署将军。于是遣众寇
信都，害冀州刺史王象。王浚复以邵举行冀州刺史，
保于信都。建兴元年，石季龙攻邺三台，邺溃，刘演奔
于廪丘。将军谢胥、田青、郎牧等率三台流人降于勒。
勒以桃豹为魏郡太守以抚之。命段末柸为子，署为
使持节、安北将军、北平公，遣还辽西。末柸感勒厚恩，
在途日南面而拜者三，段氏遂专心归附。自是王浚
威势渐衰。勒袭苑乡，执游纶以为主簿。攻乞活李恽
于上白，斩之，将坑其降卒，见郭敬而识之，曰：“汝郭季
子乎？”敬叩头曰：“是也。”勒下马执其手，泣曰：“今日相遇，
岂非天邪！”赐衣服车马，署敬上将军，悉免降者以配
之。其将孔苌寇定陵，害兖州刺史田徽。乌丸薄盛执
渤海太守刘既，率户五千降于勒。刘聪授勒侍中、征
东大将军，馀如故；拜其母王氏为上党国太夫人，妻
刘氏上党国夫人，章绶首饰一同王妃段末《柸任》弟
亡归辽西，勒大怒，所经令尉皆杀之。乌丸、审广、渐裳、
郝《袭背》、王浚密遣使降于勒，勒厚加抚纳，司、冀渐宁，
人始租赋。立太学，简明经善书吏署为文学掾，选将
佐子弟三百人教之。勒母王氏死，潜窆山谷，莫详其
所。既而备九牢之礼，虚葬于襄国城南。勒谓张宾曰：
“邺，魏之旧都，吾将营建，慨风俗殷杂，须贤望以绥之，
谁可任也？”宾曰：“晋故东莱太守南阳赵彭，忠亮笃敏，
有佐时良干，将军若任之，必能允副神规。”勒于是征
彭，署为魏郡太守。彭至，入泣而辞曰：“臣往策名晋室，
食其禄矣。犬马恋主”，切不敢忘。诚知晋之宗庙，鞠为
“草，亦犹洪川东逝，往而不还。明公应符受命，可谓
攀龙之会。但受人之荣，复事二姓，臣志所不为，恐亦
明公之所不许。若赐臣馀年，全臣一介之愿者，明公
大造之惠也。”勒默然。张宾进曰：“自将军神旗所经，衣
冠之士靡不变节，未有能以大义进退者，至如此贤，
以将军为高祖，自拟为四公，所谓君臣相知，此亦足
成将军不世之高，何必吏之！”勒大悦曰：“右侯之言，得

萌，兆于此矣。时王浚署置百官，奢纵淫虐，勒有吞并
之意，欲先遣使以观察之。议者佥曰：“宜如羊祜《与陆
抗书》相闻。”时张宾有疾，勒就而谋之。宾曰：“王浚假三
部之力，称制南面，虽曰晋藩，实怀僭逆之志，必思协
英雄，图济事业。将军威声震于海内，去就为存亡，所
在为轻重。浚之欲将军，犹楚之招韩信也。今权谲遣
使，无诚款之形，脱生猜疑，图之兆露，后虽奇略，无所
设也。夫立大事者，必先为之卑，当称藩推奉，尚恐未
信，羊、陆之事，臣未见其可。”勒曰：“右侯之计是也。”乃遣
其舍人王子春、董肇等多赍珍宝，奉表推崇浚为天
子，曰：“勒本小胡，出于戎裔。值晋纲弛御，海内饥乱，流
离屯厄，窜命冀州，共相帅合，以救性命。今晋祚沦夷，
远播吴会，中原无主，苍生无系。伏惟明公殿下，州乡
贵望，四海所宗，为帝王者，非公复谁！勒所以捐躯命，
兴义兵，诛暴乱者，正为明公驱除尔。伏愿殿下应天
顺时，践登皇祚，勒奉戴明公如天地父母，明公当察
勒微心，慈眄如子也。”亦遗枣嵩书而厚赂之。浚谓子
春等曰：“石公一时英武，据赵旧都，成鼎峙之势，何为
称藩于孤？其可信乎？”子春对曰：“石将军英才儁拔，士
马雄盛，实如圣旨。仰惟明公州乡贵望，累叶”重光，出
镇藩岳，威声播于八表。固以胡越钦风，戎裔歌德，岂
惟区区小府，而敢不敛衽神阙者乎！昔陈婴岂其鄙
王而不王，韩信薄帝而不帝者哉？但以知帝王不可
以智力争故也。石将军之拟明公，犹阴精之比太阳，
江河之比洪海尔。项籍、子阳覆车不远，是石将军之
明鉴，明公亦何怪乎？且石将“军非所以恶帝王而让
明公也，顾取之不为天人之所许耳。愿公勿疑。”浚大
悦，封子春等为列侯，遣使报勒，答以方物。浚司马游
统，时镇范阳，阴叛浚，驰使降干勒。勒斩其使，送于浚，
以表诚实。浚虽不罪统，弥信勒之忠诚，无复疑矣。子
春等与王浚使至，勒命匿劲卒精甲，虚府羸师以示
之，北面拜使而受浚书。浚遗勒麈尾，勒伪不敢执，悬
之于壁，朝夕拜之，云：“我不得见王公，见王公所赐如
见公也。”复遣董肇奉表于浚，期亲诣幽州，奉上尊号，
亦修笺于枣嵩，乞并州牧、广平公，以见必信之诚也。
勒将图浚，引子春问之，子春曰：“幽州自去岁大水，人
不粒食，浚积粟百万，不能赡恤，刑政苛酷，赋役殷”烦，
贼害贤良，诛斥谏士，下不堪命，流叛略尽。鲜卑、乌丸
离贰于外，枣嵩、田矫贪暴于内，人情沮扰，甲士羸敝。
而浚犹置立台阁，布列百官，自言汉高、魏武不足并
也。又幽州谣怪特甚，闻者莫不为之寒心。浚意气自
若，曾无惧容，此亡期之至也。勒抚几笑曰：“王彭祖真
可擒也！”浚使达幽州，具陈勒形势寡弱，款诚无二。浚
大悦，以勒为信。然勒纂兵戒期，将袭浚而惧刘琨及
鲜卑、乌丸为其后患，沈吟未几，张宾进曰：“夫袭敌国，
当出其不意。军严经日不行，岂顾有三方之虑乎？”勒
曰：“然。为之奈何？”宾曰：“彭祖之据幽州，唯仗三部，今皆
离叛，还为寇仇，此则外无声援以抗我也。幽州饥俭，
人皆蔬食，众叛亲离，甲旅寡弱，此则内无彊兵以御
我也。若大军在郊，必土崩瓦解。今三方未靖，将军便
能悬军千里以征幽州也。轻军往返，不出二旬，就使
三方有动，势足旋趾，宜应机电发，勿后时也。且刘琨、
王浚虽同名晋藩，其实仇敌。若修笺于琨，送质请和，
琨必欣于得我，喜于浚灭，终不救浚而袭我也。”勒曰：
“吾所不了，右侯已了，复何疑哉！”于是轻骑袭幽州，以
火宵行，至柏人，杀主簿游纶，以其兄统在范阳，惧声
军计故也。遣张虑奉笺于刘琨，陈己过深重，求讨浚
以自效。琨既素疾浚，乃檄诸州郡，说勒知命思愆，收
累年之咎，求拔幽都，效善将来，令听所请受任。通和。
军达易水，浚督护孙纬驰遣白浚将引军距勒，游统
禁之。浚将佐咸请出击勒，浚怒曰：“石公来，正欲奉戴
我也，敢言击者斩！”乃命设飨以待之。勒晨至蓟，叱门
者开门，疑有伏兵，先驱牛羊数千头，声言上礼，实欲
填诸街巷，使兵不得发。浚乃惧，或坐或起。勒升其厅
事，命甲士执浚，立之于前，使徐光让浚曰：“君位冠元
台，爵列上公，据幽都骁悍之国，跨全燕突骑之乡，手
握彊兵，坐观京师倾覆，不救天子，而欲自尊。又专任
奸暴，杀害忠良，肆情恣欲，毒遍燕壤，自贻于此，非为
天也。”使其将王洛生驿送浚襄国市斩之。于是分遣
流人，各还桑梓。擢荀绰、裴宪，资给车服。数朱硕、枣嵩、
田矫等以贿乱政，责游统以不忠于浚，皆斩之。迁乌
丸审广、渐裳、郝袭、靳市等于襄国，焚烧晋宫殿。以晋
尚书刘翰为宁朔将军，行幽州刺史，戍蓟，置守宰而
还。遣其东曹掾傅遘兼左长史，封王浚首献捷于刘
聪。勒既还襄国，刘翰叛勒奔段匹䃅。襄国大饥，谷二
升直银二斤，肉一斤直银一两。刘聪以平幽州之勋，
乃遣其使人柳纯持节署勒大都督陕东诸军事、“骠
骑大将军、东单于、侍中、使持节、开府校尉、二州牧、公
如故；加金钲黄钺，前后鼓吹二部，增封十二郡。”勒固
辞，受二郡而已。勒封左长史张敬等十一人为伯子侯，文武进位有差。勒将支雄攻刘演于廪丘，为演所
败。演遣其将韩弘、潘良袭顿丘，斩勒所署太守邵攀。
支雄追击弘等，害潘良于廪丘。刘琨遣乐平太守焦
球攻勒常山，斩其太守邢泰。琨司马温峤西讨山胡，
勒将逯明要之，败峤于潞城。勒以幽、冀渐平，始下州
郡，阅实人户，户赀二匹，租二斛。勒将陈午以浚仪叛
干勒。逯明攻甯黑于荏平，降之，因破东燕、酸枣而还，
徙降人二万馀户于襄国。勒使其将葛薄寇濮阳，陷
之，害太守韩弘。刘聪遣其使人范龛持节策命勒，赐
以弓矢，加崇为陕东伯，得专征伐，拜封刺史、将军、守
宰、列侯，岁尽集。上署其长子兴为上党国世子，加翼
军将军，为骠骑副贰。刘琨遣王旦攻中山，逐勒所署
太守秦固。勒将刘勔距旦，败之，执旦于望都关。勒袭
邵续于乐陵，续尽众逆战，大败而还。章武人王脊起
兵于科斗垒，扰乱勒河间、渤海诸郡。勒以扬武张夷
为河间太守，参军临深为渤海太守，各率步骑三千
以镇静之。使长乐太守程遐屯于昌亭，为之声势。徙
平原、乌丸、展广、刘哆等部落三万馀户于襄国。使石
季龙奔袭乞活王平于梁城，败绩而归。又攻刘演于
廪丘支，雄、逯明击甯黑于东武阳，陷之，黑赴河而死，
徙其众万馀于襄国。邵续使文鸯救演，季龙退止卢
关津避之。文鸯弗能进，屯于景亭。兖豫豪右张平等
起兵救演，季龙夜弃营，设伏于外，扬声将归，河北等
以为信然，入于空营。季龙回击，败之，遂陷廪丘。演奔
文鸯军，获演弟启，送于襄国。演即刘琨之兄子也。勒
以琨抚存其母，德之，赐启田宅，令儒官授其经。时大
蝗，中山、常山尢甚。中山丁零翟鼠叛勒，攻中山、常山，
勒率骑讨之，获其母妻而还。鼠保于胥关，遂奔代郡。
勒攻乐平太守韩据于姑城。刘琨遣将军姬澹率众
十馀万讨勒，琨次广牧，为澹声援，勒将距之，或谏之
曰：“澹兵精盛，其锋不可当，宜深沟高垒以挫其锐，攻
守势异，必获万全。”勒曰：“澹大众远来，体疲力竭，号令
不齐，可一战而擒之，何强之有！寇已垂至，胡可舍去！
大军一动，岂易中还！若澹乘我之退，顾乃无暇，焉得
深沟高垒乎！此为不战而自灭亡之道。”立斩谏者。以
孔苌为前锋都督，令三军后出者斩。设疑兵于山上，
分为二伏。勒轻骑与澹战，伪收众而北，澹纵兵追之，
勒前后伏发，夹击，澹军大败，获铠马万匹。澹奔代郡，
据奔刘琨。琨长史李弘以并州降于勒，琨遂奔于段
匹䃅。勒迁阳曲、乐平户于襄国，置守宰而退。孔苌追
姬澹于桑干，勒遣兼左长史张敷献捷于刘聪。勒之
征乐平也，其南和令赵领招合广川、平原、渤海数千
户叛勒，奔于邵续。河间邢嘏累征不至，亦聚众数百
以叛。勒巡下冀州诸县，以右司马程遐为宁朔将军、
监冀州七郡诸军事。勒姊夫广威张越，与诸将蒲博，
勒亲临观之，越戏言忤勒，勒大怒，叱力士折其胫而
杀之。孔苌攻代郡，澹死之。时司、冀、并、兖州流人数万
户在于辽西，迭相招引，人不安业。孔苌等攻马严、冯
䐗，久而不克。勒问计于张宾，宾对曰：“冯䐗等本非明
公之深仇，辽西流人悉有恋本之思。今宜班师息甲，
差选良守，任之以龚遂之事，不拘常制，奉宣仁泽，奋
扬威武，幽冀之寇可翘足而静，辽西流人可指时而
至。”勒曰：“右侯之计是也。”召苌等归署武遂令李回为
易北督护、振武将军、高阳太守。马严士众多，“李潜军
人。”回先为潜府长史，素服回威德，多叛严归之。严以
部众离贰，惧奔于幽州，溺水而死。冯䐗率众降于勒，
回移居易、凉流人降者岁常数千，勒甚嘉之，封回弋
阳子，邑三百户，加宾封一千户，进宾位前将军，固辞
不受。河朔大蝗，初穿地而生，二旬则化状若蚕，七八
日而卧，四日蜕而飞，弥亘百“草，唯不食三豆及麻，并
冀尢甚。”石季龙济自长寿津寇梁国，害内史荀阖。刘
琨与段匹䃅、涉复辰、疾六眷、段末柸等会于固安，将
谋讨勒，勒使参军王续赍金宝遣末柸以间之。末柸
既思有以报勒恩，又忻于厚赂，乃说《辰眷》等引还，琨、
匹䃅亦退如蓟城。邵续使兄子济攻勒渤海，掳三千
馀人而还。刘聪将赵固以洛阳归顺，恐勒袭之，遣参
军高少奉书推崇勒，请师讨聪，勒以大义让之。固深
恨恚，与郭默攻掠河内。汲郡段末柸杀鲜卑单于截
《附真》，立忽跋邻为单于。段匹䃅自幽州攻末柸，末柸
逆击，败之。匹䃅奔还幽州，因害太尉刘琨，琨将佐相
继降勒。末杯遣弟骑督击匹䃅于幽州，匹䃅率其步
众数千，将奔邵续。勒将石越要之于盐山，大败之。匹
䃅退保幽州，越中流矢死，勒为之屏乐。三月，赠南平
将军。初，曹嶷据有青州，既叛刘聪，南禀王命，以建邺
悬远，势援不接，惧勒袭之，故遣通和。勒授嶷东州大
将军、青州牧，封琅邪公。刘聪疾甚，驿召勒为大将军、
录尚书事，授遗诏辅政，勒固辞乃止。聪又遣其使人
持节署勒大将军，持节钺、都督、侍中、校尉，二州牧，公
如故，增封十郡，勒不受。聪死，其子粲袭伪位，其大将
军靳准杀粲于平阳。勒命张敬率骑五千为前锋以

蒲阪，曜复僭号，署勒大司马、大将军，加九锡，增封十
郡并前十三郡，进爵赵公。勒攻准于平阳小城，平阳
大尹周置等率杂户六千降于勒，巴帅及诸羌羯，降
者十馀万落，徙之司州诸县。准使卜泰送乘舆服御
请和。勒与刘曜竞有招怀之计，乃送泰于曜，使知城
内无归曜之意，以挫其军势。曜潜与泰结盟，使还平
阳宣慰诸屠各。勒疑泰与曜有谋，欲斩泰以速降之。
诸将皆曰：“今斩卜泰，准必不复降。就令泰宣汉要盟
于城中，使相率诛靳准，准必惧而速降矣。”勒久乃从
诸将议，遣之。泰入平阳，与准将乔泰、马忠等起兵攻
准，杀之，推靳明为盟主，遣泰及卜元奉传国六玺送
于刘曜。勒大怒，遣令史羊升使平阳，责明杀准之状。
明怒，斩升。勒怒甚，进军攻明。明出战，勒击败之，枕尸
二里。明筑城门坚守，不复出战。勒遣其左长史王修
献捷于刘曜，晋彭城内史周坚害沛内史周默，以彭
沛降于勒。石季龙率幽、冀州兵会勒攻平阳。刘曜遣
征东刘畅救明，勒命舍师于蒲上。靳明率平阳之众
奔于刘曜，曜西奔粟邑。勒焚平阳宫室，使裴宪、石会
修复元、海聪二墓，收刘粲已下百馀尸葬之。徙浑仪、
乐器于襄国。刘曜又遣其使人郭汜等持节署勒太
宰，领大将军，进爵赵王，增封七郡，并前二十郡，出入
警跸，冕十有二旒，乘金根车，驾六马，如曹公辅汉故
事。夫人为王后，世子为王太子。勒舍人曹平乐因使
留仕于曜。言于曜曰：“大司马遣王修等来，外表至虔，
内觇大驾彊弱，谋待修之返，将轻袭乘舆。”时曜势实
残弊，惧修宣之，曜大怒，追汜等还，斩修于粟邑。停太
宰之授。刘茂逃归，言王修死，故勒大怒，诛平乐三族，
赠修太常。又知停殊礼之授，怒甚，下令曰：“孤兄弟之
奉刘家，人臣之道过矣。若微孤兄弟，岂能南面称朕
哉！根基既立，便欲相图，天不助恶，使假手靳准。孤惟
事君之体，当资舜求瞽叟之义，故复推崇令主，齐好
如初。何图长恶不悛，杀奉诚之使？帝王之起，复何常
邪！赵王赵帝，孤自取之，名号大小，岂其所节邪？”于是
置太医、尚方、御府诸令，命参军晁赞成正阳门，俄而
门崩。勒大怒，斩赞。既怒刑仓卒，寻亦悔之。赐以棺服，
赠大鸿胪、平西将军。祖逖攻陈川于蓬关，石季龙救
川，逖退屯梁国。季龙使扬武左伏肃攻之。勒增置宣
文、宣教、崇儒、崇训十馀小学。于襄国四门，简将佐豪
右子弟百馀人以教之，且备击柝之卫，置挈壶署，铸
丰货钱。河西鲜卑日六延叛于勒，石季龙讨之，败延
于朔方，斩首三万级，俘二万馀人，获牛马十馀万。孔
苌讨平幽州诸郡，时段匹䃅部众饥散，弃其妻子，匹
䃅奔邵续。曹嶷遣使来聘，献其方物，请以河为断。桃
豹至蓬关，祖逖退如淮南，徙陈川部众五千馀户。王
广宗、石季龙与张敬、张宾及诸将佐百馀人劝勒称
尊号。勒下《书》曰：“孤猥以寡德，忝荷崇宠，夙夜战惶，如
临深薄。岂可假尊窃号，取讥四方！昔周文以三分之
重，犹服事殷朝；小白居一匡之盛，而尊崇周室，况国
家道隆殷周孤德卑二伯哉！其亟止斯议，勿复纷纭，
自今敢言，刑兹无赦！”乃止。勒又下书曰：“今大乱之后，
律令滋烦，其采集律令之要，为施行条制。”于是命法
曹令史贯志造《辛亥制度》五千文，施行十馀岁，乃用
律令。晋太山太守徐龛叛降于勒。石季龙及张敬、张
宾、左右司马张屈六、程遐文武等一百二十九人上
疏曰：“臣等闻有非常之度，必有非常之功，有非常之
功，必有非常之事。是以三代陵迟，五伯迭兴，靖难济
时，绩侔睿后。伏惟殿下，天纵圣哲，诞应符运，鞭挞宇
宙，弼成皇业，普天率土，莫不来苏，嘉瑞征祥，日月相
继，物望去刘氏，威怀于明公者十分而九矣。今山川
夷静，星辰不孛，夏海重译，天人系仰。诚应升御中坛，
即皇帝位，使攀附之徒蒙寸尺之润。请依刘备在蜀、
魏王在邺故事，以河内、魏、汲、顿丘、平原、清河、钜鹿、常
山、中山、长乐、乐平十一郡，并前赵国、广平、阳平、章武、
渤海、河间、上党、定襄、范阳、渔阳、武邑、燕国、乐陵十三
郡，合二十四郡，户二十九万，为赵国。封内依旧改为
内史。准《禹贡》魏武复冀州之境，南至盟津，西达龙门，
东至于河，北至于塞垣，以大单于镇抚百蛮，罢并、朔、
司三州，通置部司以监之。伏愿钦若昊天，垂副群望
也。”勒西面而让者五，南面而让者四。百寮皆叩头固
请，勒乃许之。太兴二年，勒伪称赵王，赦殊死已下，均
百姓田租之半，赐孝悌力田、死义之孤帛各有差，孤
老鳏寡谷人三石，大酺七日。依《春秋》列国。汉初侯王
每世称元，改称赵王。元年，始建社稷，立宗庙，营东西
官署，从事中郎裴宪、参军傅畅、杜嘏并领经学祭酒，
参军续咸、庾景为律学祭酒，任播、崔濬为史学祭酒，
中垒支雄、游击王阳并领门臣祭酒，专明胡人辞讼。
以张离、张良、刘群、刘谟等为门生，主书司典。胡人出
内，重其禁法，不得侮易。衣冠华族，号“胡为国人。”遣使
循行州郡，劝课农桑。加张宾大执法，专总朝政，位冠
寮首。署石季龙为单于元辅、都督禁卫诸军事，署前将军李寒领司兵勋，教国子击刺战射之法。命记室
佐明鞂、程机撰《上党国记》，中大夫傅彪、贾蒲、江轨撰
《大将军起居注》，参军石泰、石同、石谦、孔隆撰《大单于
志》。自是朝会常以天子礼乐飨其群下，威仪冠冕，从
容可观矣。群臣议请论功，勒曰：“自孤起军，十六年于
兹矣。文武将士从孤征伐者，莫不蒙犯矢石，备尝艰
阻。其在《葛陂》之役，厥功尤著，宜为赏之先也。若身见
存，爵封轻重随功位为差，死事之孤，赏加一等，庶足
以慰答存亡，申孤之心也。”又下书禁国人不听报嫂
及在丧婚娶，其烧葬令如本俗。孔苌攻邵续别营十
一，皆下之。续寻为石季龙所获，送于襄国。刘曜将尹
安宋始据洛阳，降于勒。晋徐州刺史蔡豹，败徐龛于
檀丘，龛遣使诣勒，陈讨豹之计。勒遣将王步都为龛
前锋，使张敬率骑继之。敬达东平，龛疑敬之袭己也，
斩步都等三百馀人，复降于晋。勒大怒，命张敬据其
襟要以守之。大雨霖，中山常山尢甚，滹沱汎溢，冲陷
山谷，巨松僵拔，浮于滹沱；东至渤海，原隰之间，皆如
山积。孔苌攻陷文鸯十馀营，苌不设备，鸯夜击之，大
败而归。勒始制轩悬之乐、八佾之舞，为金根大辂、黄
屋左纛、天子车旗，礼乐备矣。使石季龙率步骑四万
讨徐龛，龛遣长史刘霄诣勒乞降，送妻子为质，纳之。
时蔡豹屯于谯城，季龙攻豹，豹夜遁，季龙引军城封
丘而旋。徙朝臣掾属已上士族者三百户，于襄国崇
仁里置公族大夫以领之。勒宫殿及诸门始就制，法
令甚严，讳胡尤峻。有醉胡乘马突入止车门，勒大怒，
谓宫门小执法冯翥曰：“夫人君为令，尚望威行天下，
况宫阙之间乎！向驰马入门，为是何人，而不弹白耶？”
翥惶惧忘讳，对曰：“向有醉胡，乘马驰入，甚呵御之，而
不可与语。”勒笑曰：“胡人正自难与言，恕而不罪。”使石
季龙击托候部掘咄哪于岍北，大破之，俘获牛马二
千馀万。勒清定五品，以张宾领选，复续定九品。署张
班为左执法郎，孟卓为右执法郎，典定士族，副选举
之任。令群僚及州郡岁各举秀才、至孝、廉清、贤良、直
言、武勇之士各一人。置署都、部从事各一部一州，秩
二千石，职准丞相司直。勒下令曰：“去年水出巨材，所
在山积，将皇天欲孤缮修宫宇也。其拟洛阳之太极，
起建德殿。”遣从事中郎任汪帅使工匠五千，采木以
供之。黎阳人陈武妻一产三男一女，武携其妻子诣
襄国，上书自陈。勒下书以为二仪谐畅，和气所致，赐
其乳婢一口，谷一百石，杂彩四十匹。石季龙攻段匹
䃅于厌次。孔苌讨匹䃅部内诸城，陷之。匹䃅势穷，乃
率其臣下舆衬出降，季龙送之襄国。勒署匹䃅为冠
军将军，以其弟文鸯、亚将卫麟为左右中郎将，皆金
章紫绶。散诸流人三万馀户，复其本业，置守宰以抚
之。于是冀、并、幽州、辽西、巴西诸屯结皆陷于勒。时晋
征北将军祖逖据谯，将平中原。逖善于抚纳，自河以
南，多背勒归顺。勒惮之，不敢为寇，乃下书曰：“祖逖屡
为边患，逖，北州士望也，傥有首丘之思。其下幽州修
祖氏坟墓，为置守冢二家，冀逖如赵他感恩，辍其寇
暴。”逖闻之甚悦，遣参军王愉使于勒，赠以方物，修结
和好。勒厚赏其使，遣左常侍董树报聘，以马百匹、金
五十斤答之。自是兖、豫乂安，人得休息矣。从事中郎
刘奥坐营建德殿井木斜缩，斩于殿中。勒悔之，赠太
常。建德校尉。王和掘得员石，铭曰：“律权石，重四钧，同
律度量衡，有新氏造。”议者未详，或以为瑞。参军续咸
曰：“王莽时物也”，其时兵乱之后，典度堙灭，遂命下礼
官为准程定式。又得一鼎，容四升，中有大钱三十，文
曰“百当千、千当万。”《鼎铭》十三字篆书不可晓，藏之于
永丰仓。因此令公私行钱，而人情不乐。乃出公绢市
钱，限中绢匹一千二百，下绢八百。然百姓私买中绢
四千，下绢二千，巧利者贱买私钱，贵卖于官。坐死者
十数人，而钱终不行。勒徙洛阳铜马、翁仲二于襄国，
列之永丰门。祖逖牙门童建害新蔡内史周密遣使
降于勒，勒斩之，送首于祖。逖曰：“天下之恶一也。叛臣
逃吏，吾之深仇；将军之恶，犹吾恶也。”逖遣使报谢。自
是兖、豫间垒壁叛者，逖皆不纳，二州之人，率多两属
矣。勒令武乡耆旧赴襄国，既至，勒亲与乡老齿坐欢
饮，语及平生。初，勒与李阳邻居，岁常争麻地，迭相殴
击。至是谓父老曰：“李阳，壮士也，何以不来？沤麻是布
衣之恨。孤方崇信于天下，宁仇匹夫乎？”乃使召阳。既
至，勒与酣谑，引阳臂笑曰：“孤往日厌卿老拳，卿亦饱
孤毒手。”因赐甲第一区，拜参军都尉。令曰：“武乡吾之
丰沛，万岁之后，魂灵当归之，其复之三世。”勒以百姓
始复业，资储未丰，于是重制禁酿。郊祀宗庙，皆以醴
酒，行之数年，无复酿者。寻署石季龙为车骑将军，率
骑三万讨鲜卑郁粥于离石，俘获及牛马十馀万，郁
粥奔乌丸，悉降其众城。先是勒世子兴死，至是立子
弘为世子，领中领军。遣季龙统中外精卒四万讨徐
龛，龛坚守不战，于是筑室返耕，列长围以守之。晋镇
北将军刘隗降于勒，拜镇南将军，封列侯。石季龙攻
陷徐龛，送之襄国。勒囊盛于百尺楼，自上㩧杀之，令步都等妻子刳而食之，坑龛降卒三千。晋兖州刺史
刘遐惧，自邹山退屯于下邳。琅邪内史孙默以琅邪
叛降于勒。徐兖间垒壁多送任请降，皆就拜守宰。清
河张披为程遐长史，遐甚委昵之。张宾举为别驾，引
参政事。遐疾披去己，又恶宾之权盛。勒世子弘，即遐
之甥也，自以有援，欲收威重于朝，乃使弘之母谮之
曰：“张披与张宾为游侠，门客日百馀乘，物望皆归之，
非社稷之利也，宜除披以便国家。”勒然之。至是披取
急召，不时至，因此遂杀之。宾知遐之间己，遂弗敢请。
无几，以遐为右长史，总执朝政。自是朝臣莫不震惧，
赴于程氏矣。时祖逖卒，勒始侵寇边戍。勒征卤石他，
败王师于酂西，执将军卫荣而归。征北将军祖约惧，
退如寿春。勒境内大疫，死者十二三。乃罢《徽文殿》作，
遣其将王阳屯于豫州，有窥𨵦之志。于是兵难日寻，
梁、郑之间骚然矣。又遣季龙统中外步骑四万讨曹
嶷。先是，嶷议欲徙海中，保根余山，会疾疫甚，计未及
就。季龙进兵围广固，东莱太守刘巴、长广太守吕披
皆以郡降。以石他为征东将军，击羌胡于河西。左军
石挺济师于广固，曹嶷降，送于襄国，勒害之，坑其众
三万。季龙将尽杀嶷众，其青州刺史刘征曰：“今留征，
使牧人也；无人焉牧，征将归矣。”季龙乃留男女七百
口配征，镇广固。青州诸郡县垒壁尽陷，勒司马刺史
石生攻晋扬武将军郭诵于阳翟，不克，进寇襄城，俘
获千馀而还。勒以参军樊坦清贫，擢受章武内史。既
而入辞，勒见坦衣冠弊坏，大惊曰：“樊参军何贫之甚
也！”坦性诚朴，率然而对曰：“顷遭羯贼无道，资财荡尽。”
勒笑曰：“羯贼乃尔暴掠邪，今当相偿耳！”坦大惧，叩头
泣谢。勒曰：“孤律自防俗士，不关卿辈老书生也。”赐车
马衣物，装钱三百万，以励贪俗。勒将兵，都尉石瞻寇
下邳，败晋将军刘长遂，寇兰陵，又败彭城内史刘续。
东莞太守竺珍。东海太守萧诞，以郡叛降于勒。勒亲
临大小学，考诸学生经义尤高者，赏帛有差。勒雅好
文学，虽在军旅，常令儒生读史书而听之，每以其意
论古帝王善恶，朝贤儒士听者莫不归美焉。尝使人
读《汉书》，闻郦食其劝立六国后，大惊曰：“此法当失，何
得遂成天下！”至留侯谏，乃曰：“赖有此耳！”其天资英达
如此。勒征徐、扬州兵，会石瞻于下邳，刘遐惧，又自下
邳奔于泗、汭。石生攻刘曜河内太守尹平于新安，斩
之，克垒壁十馀降，掠五千馀户而归。自是刘、石祸结，
兵戈日交，河东、弘农间百姓无聊矣。以右常侍霍皓
为劝课大夫，与典农使者朱表、典劝都尉陆充等循
行州郡，核定户籍，劝课农桑，农桑最修者，赐爵五大
夫。使石生自延寿关出寇许、颍，俘获万馀，降者二万。
生遂攻陷康城。晋将军郭诵追生，生大败，死者千馀，
生收散卒，屯于康城。勒汲郡内史石聪闻生败，驰救
之，进攻郭默，俘获男女二千馀人。石聪攻败晋将李
矩、郭默等。勒将狩于近郊，主簿程琅谏曰：“刘、马刺客，
离布如林，变起仓卒，帝王亦一夫之敌耳，孙策之祸，
可不虑乎！且枯木朽株，尽能为害，驰骋之弊，古今戒
之。”勒勃然曰：“吾干力自可足能裁量，但知卿文书事，
不须白此辈也。”是日逐兽，马触木而死，勒亦几殆，乃
曰：“不用忠臣言，吾之过也。”乃赐琅朝服锦绢，爵关内
侯。于是朝臣谒见，忠言竞进矣。晋都尉鲁潜叛，以许
昌降于勒。石瞻攻陷晋兖州刺史檀斌于邹山，斌死
之。勒西夷中郎将王胜袭杀并州刺史崔琨、上党内
史王眘，以并州叛于勒。先是，石季龙攻刘曜将刘岳
于石梁，至是，石梁溃，执岳送襄国。季龙又攻王胜于
并州，杀之。李矩以刘岳之败也，惧，自荥阳遁归。矩长
史崔宣率矩众二千降于勒。于是尽有司、兖之地，徐、
豫、滨淮诸郡县皆降之。勒命徙洛阳晷影于襄国，列
之单于庭。铭佐命功臣三十九人于石函，置于建德
前殿，立桑梓苑于襄国。勒尝夜微行，检察营卫，赍缯
帛金银以赂门者，求出永昌门，门候王假欲收捕之，
从者至，乃止。旦召假以为振忠都尉，爵关内侯。勒如
苑乡，召记室参军徐光，光醉不至。以光物情所凑，常
不平之，因此发怒，退为牙门。勒自苑乡如邺，徐光侍
直，愠然攘袂振纷，仰视不顾。勒因而恶之，让光曰：“何
负卿而敢怏怏邪！”于是幽光并其妻子于狱。勒既将
营邺宫，又欲以其世子弘为镇，密与程遐谋之。石季
龙自以勋效之重，仗邺为基，雅无去意。及修构三台，
迁其家室，季龙深恨遐，遣左右数十人夜入遐宅，奸
其妻女，掠衣物而去。勒以弘镇邺，配禁兵万人，车骑
所统五十四营悉配之，以骁骑领门臣祭酒王阳专
统六夷以辅之。石聪攻寿春不克，遂寇逡遒、阜陵，杀
掠五千馀人，京师大震。济岷太守刘闿、将军张阖等
叛，害下邳内史夏嘉，以下邳降于石生。石瞻攻河南
太守王羡于邾，陷之。龙骧将军王国叛，以南郡降于
勒。晋彭城内史刘续复据兰陵、石城，石瞻攻陷之。勒
令州郡“有坟发掘不掩覆者，推劾之；骸骨暴露者，县
为备棺衾之具。”以牙门将王波为记室参军，典定九
流。始立秀孝《试经》之制。茌平令师懽获黑兔，献之于勒。程遐等以为“勒龙飞革命之祥，于晋以水承金；兔
阴精之兽，元为水色。此示殿下，宜速副天人之望也。”
于是大赦，以咸和三年，改年曰太和。石堪攻晋豫州
刺史祖约于寿春，屯师淮上。晋龙骧将军王国以南
郡叛降于堪。南阳都尉董幼叛，率襄阳之众又降于
堪。祖约诸将佐皆阴遣使附于勒。石聪与堪济淮，陷
寿春，祖约奔历阳，寿春百姓陷于聪者二万馀户。刘
曜败季龙于高候，遂围洛阳。勒荥阳太守尹矩、野王
太守张进等皆降之，襄国大震。勒将亲救洛阳，左右
长史司马郭敖、程遐等固谏曰：“刘曜乘胜雄盛，难与
争锋，金墉粮丰，攻之未可卒拔。曜悬军千里，势不久
支，不可亲动，动无万全，大业去矣！”勒大怒，按剑叱遐
等出。于是赦徐光，召而谓之曰：“刘曜乘高候之势，围
守洛阳，庸人之情，皆谓其锋不可当也。然曜带甲十
万，攻一城而百日不克，师老卒殆，以我初锐，击之，可
一战而擒。若洛阳不守，曜必送死。冀州自河已北，席
卷南向，吾事去矣。程遐等不欲吾亲行，卿以为何如？”
光对曰：“刘曜乘高候之势，而不能进临襄国，更守金
墉，此其无能为也。悬军三时，亡攻战之利。若鸾旗亲
驾，必望旌奔败。定天下之计，在今一举。今此机会，所
谓天授，授而弗应，祸之攸集。”勒笑曰：“光之言是也。”佛
图澄亦谓勒曰：“大军若出，必擒刘曜。”勒尢悦，使内外
戒严，有谏者斩。命石堪、石聪及豫州刺史桃豹等各
统见众会荥阳，使石季龙进据石门，以左卫石邃都
督中军事。勒统步骑四万赴金墉，济自大堨。先是，流
澌风猛，军至，冰泮清和。济毕，流澌大至，勒以为神灵
之助也，命曰《灵昌津》。勒顾谓徐光曰：“曜盛兵成皋关，
上计也；阻洛水，其次也；坐守洛阳者，成擒也。”诸军集
于成皋，步卒六万，骑二万七千。勒见曜无守军，大悦，
举手指天，又自指额曰：“天也。”乃卷甲衔枚，而诡道兼
路，出于巩、訾之间。知曜陈其军十馀万于城西。弥悦，
谓左右曰：“可以贺我矣。”勒统步骑四万，入自宣阳门，
升故太极前殿；季龙步卒三万自城北而西，攻其中
军；石堪、石聪等各以精骑八千城西而北，击其前锋，
大战于西阳门。勒躬贯甲胄，出自阊阖，夹击之，曜军
大溃。石堪执曜送之以徇于军，斩首五万馀级，枕尸
于金谷。勒下令曰：“所欲擒者一人耳，今已获之。其敕
将士，抑锋止锐，纵其归命之路。”乃旋师，使征东石邃
等帅骑卫曜而北。及是祖约举兵败降于勒，勒使王
波让之曰：“卿逆极势穷，方来归命吾朝岂逋逃之薮
邪，而卿敢有䩄面目也！”示之以前后檄书，乃赦之。刘
曜子熙等去长安，奔于上邽，遣季龙讨之。勒巡行冀
州诸郡，引见高年、孝悌、力田、文学之士，班赐谷帛有
差，令远近牧守宣“告属城，诸所欲言，靡有隐讳，使知
区区之朝虚渴谠言也。”季龙克上邽，遣主簿赵封送
传国玉玺、金玺、太子玉玺各一于勒。季龙进攻集木
且羌于河西，克之，俘获数万，秦、陇悉平。凉州牧张骏
大惧，遣使称藩，贡方物于勒，徙氐羌十五万落于司、
冀州。勒群臣议，以“勒功业既隆，祥符并萃，宜时革徽
号以答乾坤之望。”于是石季龙等奉皇帝玺绶，上尊
号于勒，勒弗许。群臣固请，勒乃以咸和五年僭号赵
天王，行皇帝事。尊其祖邪曰宣王，父周曰元王，立其
妻刘氏为王后，世子弘为太子；署其子宏为持节、散
骑常侍、都督中外诸军事、骠骑大将军、大单于，封秦
王；左卫将军斌太原王，小子恢为辅国将军、南阳王，
中山公季龙为太尉、守尚书令，中山王石生河东王，
石堪彭城王。以季龙子邃为冀州刺史，封齐王，加散
骑常侍、武卫将军，宣左将军挺侍中，梁王署左长史
郭敖为尚书左仆射，右长史程遐为右仆射，领吏部
尚书，左司马夔安、右司马郭殷、从事中郎李凤、前郎
中令裴宪为尚书署参军事，徐光为中书令，领秘书
监。论功封爵开国郡公，文武二十一人，侯二十四人，
县公二十六人，侯二十二人，其馀文武各有差。侍中
任播等参议，以赵承金为水德旗帜，尚元牲牡，尚白
子，社丑腊。勒从之。勒下《书》曰：“自今有疑难大事，八座
及委丞郎赍诣东堂，诠详平决。其有军国要务，须启，
有令仆尚书随局入陈，勿避寒暑昏夜也。”勒以祖约
不忠于本朝，诛之，及其诸子侄亲属百馀人。群臣固
请勒宜即尊号，勒乃僭即皇帝位，大赦境内，改元曰
建平，自襄国都临漳。追尊其高祖曰顺皇，曾祖曰威
皇，祖曰宣皇，父曰世宗元皇帝，妣曰元昭皇太后，文
武封进各有差。立其妻刘氏为皇后。又定昭仪、夫人
位视上公，贵嫔、贵人视列侯，员各一人；三英、九华视
伯，淑媛、淑仪视子，容华、美人视男；务简贤淑，不限员
数。勒荆州监军郭敬、南蛮校尉董幼寇襄阳，勒驰敕
敬退屯樊城，戒之使偃藏旗帜，寂若无人。彼若使人
观察，则告之曰：“自爱坚守，后七八日大骑将至，相策
不复得走矣。”敬使人浴马于津，周而复始，昼夜不绝。
侦谍还告南中郎将周抚，抚以为勒军大至，惧而奔
武昌。敬入襄阳，军无私掠，百姓安之。晋平北将军魏

刺史临深遣司马管光帅州军讨之，为羌所败，陇右
大扰，氐、羌悉叛。勒遣石生进据陇城王。羌兄子擢与
羌有仇，生乃赂擢与掎击之。羌败，奔凉州，徙秦州夷
豪五千馀户于雍州。勒下《书》曰：“自今诸有处法，悉依
科令。吾所忿戮怒发中旨者，若德位已高，不宜训罚，
或服勤死事之孤，邂逅罹谴，门下皆各列奏之，吾当
思择而行也。”堂阳人陈猪妻一产三男，赐其衣帛“廪
食，乳婢一口，复三岁勿事。”时高句丽、肃慎致其楛矢，
宇文屋孤并献名马于勒。凉州牧张骏遣长史马诜
奉图送高昌，于窴、鄯善、大宛使献其方物。晋荆州牧
陶侃遣兼长史王敷聘于勒，致江南之珍宝奇兽。秦
州送白兽、白鹿，荆州送白雉、白兔；济阴《木连理》，甘露
降苑乡。勒以休瑞并臻，遐方慕义，赦三岁刑已下，均
百姓。去年逋调，特赦凉州殊死，凉州计吏皆拜郎中，
赐绢十匹，绵十斤。勒南郊有白气自坛属天，勒大悦，
还宫。赦四岁刑。遣使封张骏武威郡公，食凉州诸郡。
勒亲耕藉田，还宫。赦五岁刑。赐其公卿已下金帛有
差。勒以日蚀避正殿三日。令群公卿士各上封事。禁
州郡诸祠堂非正典者，皆除之；其能兴云致雨有益
于百姓者，郡县更为立祠堂，殖嘉树，准岳渎已下为
差等。勒将营邺宫，廷尉续咸上书切谏。勒大怒曰：“不
斩此老臣，朕宫不得成也！”敕御史收之。中书令徐光
进曰：“陛下天资聪睿，超迈唐、虞，而更不欲闻忠臣之
言，岂夏癸、商辛之君邪！其言可用，用之不可用，故当
容之。奈何一旦以直言而斩列卿乎！”勒叹曰：“为人君
不得自专如是，岂不识此言之忠乎！向戏之尔，人家
有百匹资，尚欲市别宅，况有天下之富、万乘之尊乎！
终当缮之耳。且敕停作，成吾直臣之气也。”因赐咸绢
百匹，稻百斛。又下书令公卿百寮，岁荐贤良方正、直
言秀异、至孝廉清各一人答策，上第者拜议郎、中第
中郎、下第郎中。其举人得递相荐引，广招贤之路。起
明堂、辟雍、灵台于襄国城西。时大雨霖，中山西北暴
水流漂巨木百馀万根，集于堂阳。勒大悦，谓公卿曰：
“诸卿知不？此非为灾也，天意欲吾营邺都耳。”于是令
少府任汪、都水使者张渐等监营邺宫，勒亲授规模。
蜀梓潼、建平、汉固三郡蛮巴降于勒。勒以成周土中，
汉、晋旧京，复欲有移都之意，乃命洛阳为南都，置行
台治书侍御史于洛阳。勒因飨高句丽宇文屋孤，使
酒酣，谓徐光曰：“朕方自古开基何等主也？”对曰：“陛下
神武筹略迈于高皇，雄艺卓荦，超绝魏祖，自三王以
来无可比也，其轩辕之亚乎！”勒笑曰：“人岂不自知，卿
言亦以太过。朕若逢高皇，当北面而事之，与韩彭竞
鞭而争先耳。脱遇光武，当并驱于中原，未知鹿死谁
手？大丈夫行事，当礌礌落落，如日月皎然，终不能如
曹孟德、司马仲达父子，欺他孤儿寡妇，狐媚以取天
下也。朕当在二刘之间耳，轩辕岂所拟乎？”其群臣皆
顿首称万岁。晋将军赵引攻克马头，石堪遣将军韩
雍救之，至则无及，遂寇南沙、海虞，俘获五千馀人。初，
郭敬之退据樊城也，王师复戍襄阳，至是敬又攻陷
之，留戍而归。暴风大雨，震电，建德殿端门、襄国市西
门，杀五人。雹起西河介山，大如鸡子，平地三尺，洿下
丈馀，行人禽兽死者万数。历太原、乐平、武乡、赵郡、广
平、钜鹿千馀里，树木摧折，禾稼荡然。勒正服于东堂，
以问徐光曰：“历代已来，有斯灾几也？”光对曰：“周、汉、魏
晋皆有之，虽天地之常事，然明主未始不为变，所以
敬天之怒也。去年禁寒食，介推，帝乡之神也，历代所
尊，或者以为未宜替也。一人吁嗟，王道尚为之亏，况
群神怨憾，而不怒动上帝乎？纵不能令天下同尔。介
山左右，晋文之所封也，宜任百姓奉之。”勒下书曰：“寒
食既并州之旧风，朕生其俗，不能异也。前者外议，以
子推诸侯之臣，王者不应为忌，故从其议。傥或由之
而致斯灾乎！子推虽朕乡之神，非法食者亦不得乱
也。尚书其促检旧典，定议以闻。”有司奏以“子推历代
攸尊，请普复寒食，更为殖嘉树，立祠堂，给户奉祀。”勒
黄门郎韦谀驳曰：“按《春秋》，藏冰失道，阴气发泄为雹。
自子推已前，雹者复何所致？此自阴阳乖错所为耳。
且子推贤者，曷为暴害如此？求之冥趣，必不然矣。今
虽为冰室，惧所藏之冰不在固阴沍寒之地，多皆山
川之侧，气泄为雹也。以子推忠贤，令绵、介之间奉之
为允，于天下则不通矣。”勒从之。于是迁冰室于重阴
凝寒之所。并州复寒食如初。勒令其太子省可尚书
奏事，使中常侍严震参综可否，征伐刑断大事乃呈
之。自是震威权之盛，过于主相矣。季龙之门，可设雀
罗。季龙忿，怏怏不悦。郭敬南掠江西，晋南中郎将桓
宣承其虚攻樊城，取城中之众而去。敬旋师救樊，追
战于涅水，敬前军大败，宣亦死伤大半，尽取所掠而
止。宣遂南取襄阳，留军戍之。勒如邺，临石季龙第，谓
之曰：“功力不可并兴，待宫殿成后，当为王起第，勿以
卑小悒悒也。”季龙免冠拜谢。勒曰：“与王共有天下，何
所谢也！”有流星大如象，尾足蛇形，自北极西南流五十馀丈，光明烛地，坠于河，声闻九百馀里。黑龙见邺
井中，勒观龙有喜色，朝其群臣于邺。命郡国立学官，
每郡置博士祭酒二人，弟子百五十人，三考修成，显
升台府。于是擢拜太学生五人为佐著作郎，录述时
事。时大旱，勒亲临廷尉录囚徒，五岁刑已下皆轻决
遣之，重者赐酒食，听沐浴，一须秋论。还未及宫，澍雨
大降，勒如其澧水宫，因疾甚而还。召石季龙与其太
子弘、中常侍严震等侍疾禁中。季龙矫命绝弘、震及
内外群臣、亲戚、勒疾之增损，莫有知者。诈召石宏、石
堪还襄国。勒疾小瘳，见宏惊曰：“秦王何故来邪？使王
藩镇，正备今日有呼者邪自来也。有呼者诛之。”季龙
大惧，曰：“秦王思慕，暂还耳，今谨遣之。”数日，复问之，季
龙曰：“奉诏即遣，今已半路矣。”更谕宏在外。遂不遣之。
广阿蝗，季龙密遣其子邃率骑三千游于蝗所。荧惑
入昴，星陨于邺东北六十里。初，赤黑黄云如幕，长数
十匹交错，声如雷震坠地，气热如火，尘起连天。时有
耕者往视之，土犹燃沸，见有一石方尺馀，青色而轻
击之音如磬勒。疾甚，遗令三日而葬。内外百寮，既葬
除服，无“禁婚娶祭祀，饮酒食肉，征镇牧守，不得辄离。
所司以奔丧敛以时服，载以常车，无藏金宝，无内器
玩。大雅冲幼，恐非能构，荷朕志。中山已下，其各司所
典，无违朕命。大雅与斌，宜善相维持。司马氏汝等之
殷鉴，其务于敦穆也。中山王深可三思周、霍，勿为将
来口实。”以咸和七年死，时年六十，在位十五年，夜瘗
山谷，莫知其所备文物。虚葬，号高平陵，伪谥明皇帝，
庙号高祖。

弘字大雅，勒之第二子也。幼有孝行，以恭谦自守。受
经于杜嘏，诵律于续咸。勒曰：“今世非承平，不可专以
文业教也。”于是使刘征、任播授以兵书，王阳教之击
刺，立为世子，领中领军，寻署卫将军，使领开府，辟召
后镇邺。勒僭位，立为太子。虚襟爱士，好为文咏，其所
亲昵，莫非儒素。勒谓徐光曰：“大雅愔愔，殊不似将家
子。”光曰：“汉祖以马上取天下，孝文以元默守之。圣人
之后，必世胜残，天之道也。”勒大悦。光因曰：“皇太子仁
孝温恭，中山王雄暴多诈，陛下一旦不讳，臣恐社稷
必危。宜渐夺中山威权，使太子早参朝政。”勒纳之。程
遐又言于勒曰：“中山王勇武权智，群臣莫有及者，观
其志也，自陛下之外，视之蔑如。兼荷专征岁久，威振
外内，性又不仁，残忍无赖，其诸子并长，皆预兵权。陛
下在，自当无他，恐其怏怏不可辅少主也。宜早除之，
以便大计。”勒曰：“今天下未平，兵难未已，大雅冲幼，宜
任弼辅中山佐命功臣，亲同鲁、卫，方委以伊、霍之任，
何至如卿言也！卿当忠辅幼主之日，不得独擅帝舅
之权故耳。吾亦当参卿于顾命，勿为过惧也。”遐泣曰：
“臣所言者至公，陛下以私赐距，岂明主开襟纳说，忠
臣必尽之义乎！中山虽为皇太后所养，非陛下天属，
不可以亲义期也。仗陛下神规，微建鹰犬之效，陛下
酬其父子以恩荣，亦以足矣。魏任司马懿父子，终于
鼎祚沦移，以此而观，中山岂将来有益者乎！臣因缘
多幸，托瓜葛于东宫；臣而不竭言于陛下，而谁言之！
陛下若不除中山，臣已见社稷不复血食矣。”勒不听。
遐退告徐光曰：“主上向言如此，太子必危，将若之何？”
光曰：“中山常切齿于吾二人，恐非但国危，亦为家祸。
当为安国宁家之计，不可坐而受祸也。”光复承间言
于勒曰：“陛下廓平八州，帝有海内，而神色不悦者何
也？”勒曰：“吴蜀未平，书轨不一，司马家犹不绝于丹杨，
恐后之人将以吾为不应《符录》。每一思之，不觉见于
神色。”光曰：“臣以陛下为忧腹心之患，而何暇更忧四
支乎！何则？魏承汉运，为正朔帝王，刘备虽绍兴巴蜀，
亦不可谓汉不灭也。吴虽跨江东，岂有亏魏美？陛下
既包括二都为中国帝王”，彼司马家儿，复何异元德
李氏，亦犹孙权，符箓不在，陛下竟欲安归？此四支之
轻患耳。中山王藉陛下指授神略，天下皆言其英武
亚于陛下。兼其残暴多奸，见利忘义，无伊霍之忠，父
子爵位之重，势倾王室。观其耿耿，常有不满之心。近
于东宫曲䜩，有轻皇太子之色。陛下隐忍容之，臣恐
陛下万年“之后，宗庙必生荆棘，此心腹之重疾也，惟
陛下图之。”勒默然而竟不从。及勒死，季龙执弘使临
轩，命收程遐、徐光下廷尉，召其子邃率兵入宿卫，文
武靡不奔散。弘大惧，让位于季龙。季龙曰：“君薨而世
子立，臣安敢乱之？”弘泣而固让。季龙怒曰：“若其不堪，
天下自当有大议，何足预论！”遂以咸和七年逼立之，
改年曰“延熙”，文武百寮进位一等。诛程遐、徐光弘。策
拜季龙为丞相、魏王、大单于，加九锡，以魏郡等十三
郡为邑，总摄百揆。季龙伪固让，久而受命，赦其境内
殊死已下，立季龙娶郑氏为魏王后，子邃为魏太子，
加使持节、侍中、大都督中外诸军事、大将军、录尚书
事；宣为使持节、车骑大将军、冀州刺史，封河间王；韬
为前锋将军、司隶校尉，封乐安王；遵齐王，鉴代王，苞
乐平王；徙太原王斌为章武王。勒文武旧臣，皆补左

勒车马珍宝服御之上者，皆入于己署。镇军夔安领
左仆射，尚书郭殷为右仆射。刘氏谓石堪曰：“皇祚之
灭，不复久矣，王将何以图之？”堪曰：“先帝旧臣，皆已斥
外，众旅不复由人，宫殿之内，无所措筹。臣请出奔兖
州，据廪丘，挟南阳王为盟主。宣太后诏于诸牧守征
镇，令各率义兵，同讨桀逆，蔑不济也！”刘氏曰：“事急矣，
便可速发，恐事淹变生。”堪许诺，微服轻骑袭兖州。失
期不克，遂南奔谯城。季龙遣其将郭太等追击之，获
堪于城父，送襄国，炙而杀之。征石恢还于襄国。刘氏
谋泄，季龙杀之，尊弘母程氏为皇太后。时石生镇关
中，石朗镇洛阳，皆起兵于二镇。季龙留子邃守襄国，
统步骑七万攻朗于金墉。金墉溃，获朗，刖而斩之。进
师攻长安，以石挺为前锋大都督。生遣将军郭权率
鲜卑涉璝部众二万为前锋距之。生统大军继发，次
于蒲坂。前锋及挺，大战潼关，败绩，挺及丞相左长史
刘隗皆战死。季龙退奔渑池，枕尸三百馀里。鲜卑密
通于季龙，背生而击之。生时停蒲坂，不知挺之死也，
惧，单马奔长安。郭权乃复收众三千，与越骑校尉石
广相持于渭汭。生遂去长安，潜于鸡头山，将军蒋英
固守长安。季龙闻生之奔也，进师入关，进攻长安，旬
馀，拔之，斩蒋英等，分遣诸将屯于汧，徙雍、秦州华戎
十馀万户于关东。生部下斩生于鸡头山。季龙还襄
国，大赦，讽弘命己建魏台，一如魏辅汉故事。郭权以
生败据上邽以归顺，诏以权为镇西将军、秦州刺史。
于是京兆、新平、扶风、冯翊、北地皆应之。弘镇西石广
与权战，败绩。季龙遣郭敖及其子斌等率步骑四万
讨之，次于华阴。上邽豪族害权以降，徙秦州三万馀
户于青、并二州诸郡。南氐杨难敌等送任通和、长安，
陈良夫奔于黑羌，招诱北羌四角王薄句大等扰北
地、冯翊，与石斌相持。石韬等率骑掎《句大》之后，与斌
夹击，败之。句大奔于马兰山。郭敖等悬军追北，为羌
所败，死者十七八，斌等收军还于三城。季龙闻而大
怒，遣使杀郭敖。石宏有怨言，季龙幽之。弘赍玺绶亲
诣季龙，谕禅位意。季龙曰：“天下人自当有议，何为自
论此也？”弘还宫，对其母流涕曰：“先帝真无复遗矣！”俄
而季龙遣丞相郭殷持节入，废弘为海阳王。弘安步
就车，容色自若，谓群臣曰：“不堪纂承大统，顾惭群后，
此亦天命去矣，又何言！”百官莫不流涕，宫人恸哭。咸
康元年，幽弘及程氏，并宏、恢于崇训宫，寻杀之。在位
时年二十二。